Lubakietako sukar

Lubakietako sukarra Bartonella quintana bakterioak sortzen duen gaixotasun infekziosoa da, zoonosia dena. Zorrien bitartez kutsatzen da. I. Mundu Gerran (1914-1918) lubakietako soldaduen artean asko zabaldu zen, hortik izena. Iraganean ia milioi bat soldadu jo zituen  Forbes, B., Sahm, D., Weissfeld, A. : Diagnóstico Microbiológico Ed. Pan Americana 490 orr. ISBN: 950-06-0796-4 . Gaur egun etxegabeak, higiene baldintza kaskarretan bizi direnak eta HIESa dutenak, batik bat, jotzen ditu. Gaitzak sukar itzulkorraren aldiak ditu ezaugarri nagusia.

 Etiologia eta patogenia 

Bartonella quintana bakterioarekin kutsatutako zorriek gaitza transmititzen dute, haien gorozkiak zaurien bitartez gorputzean sartzen direnean  Bush, L.M. eta Vazquez-Pertejo, M.T. (2024) Fiebre de las trincheras Manual MSD . Gorputzean sartuta, bakterio patogenoak zelula endotelialak eta eritrozitoak infektatzen ditu. 

 Sintoma klinikoak 

Gaixotasun honen inkubazio-epea luzea da: 3-35 egun, batez bestekoa bi aste ingurukoa izanik. Lehenengo sintomak sukar altua eta buruko mina dira. Sukarra itzulkorra da, desagertu ondoren berriz agertzen delako egun batzuk geroago. Hezurretako mina eta mialgiak, batez ere beheko gorputz-adarretan, ohikoak dira  Blanco, J.R. eta Raoult, D. (2005eko maiatza): Enfermedades producidas por Bartonella spp Enfermedades infecciosas y microbiología clínica Vol. 23, Nº 5 . Sukar itzulkorra sei aste iraun dezake, bost egunetako aldietan agertuz. Linfadenopatia eta larruazaleko exantema bat ez dira ezohikoak.

Bakteriemia agertzen da batzuetan. Honek gaitzaren bilakaera okertzen du, endokarditisa izanik konplikazio larriena. Halere, gaitz honen hilkortasun-tasa oso txikia da.

 Diagnostikoa eta tratamendua 

Sintomak oso orokorrak direnez, eta beste gaitz batzuekin (tifus, malaria, leptospirosia, errubeola edo Lyme gaitza, besteak beste) nahas daitekeenez, mikrobio eragilearen identifikazioa (hemokultiboan, PCR edo, batez ere, proba serologikoen bidez) garrantzi handikoa da.

Laborategiko hazkuntza-inguruneetan motel hazten denez, hemokultiboaren emaitzak luza daitezke.

Doxiziklina da antibiotikorik eraginkorrena Bartonella quintanaren aurka. Tratamendua lau eta sei aste bitartean luzatzen da. Horrekin batera, bigarren antibiotiko bat (gentamizina, eskuarki) ere ematen zaio pazienteari, lehenengo bi asteetan  Bush, L.M. eta Vazquez-Pertejo, M.T. (2024) Fiebre de las trincheras Manual MSD . Kloranfenikola eta eritromizina ordezko antibiotikoak dira, tetraziklinak onartzen ez dituzten gaixoengan erabiltzen direnak.

 Erreferentziak 

 Kanpo estekak 

Kategoria: Bakteriar gaixotasunak
Kategoria: Zoonosiak